BIG พุ่งเกือบ 6% นิวไฮรอบ 1 เดือน โบรกฯ ชี้ผลงาน Q2 ฟื้นตัว หลังเปิดตัวสินค้าใหม่
BIG พุ่งเกือบ 6% นิวไฮรอบ 1 เดือน โบรกฯ ชี้ผลงาน Q2 ฟื้นตัว หลังเปิดตัวสินค้าใหม่ ล่าสุด ณ เวลา 15.36 น. อยู่ที่ 2.30 บาท บวก 0.12 บาท หรือ 5.50% สูงสุดที่ 2.38 บาท ต่ำสุดที่ 2.20 บาท ด้วยมูลค่าซื้อขาย 67.91 ล้านบาท
31 ก.ค. 2561

ผู้สื่อข่าวรายงานว่า ราคาหุ้น บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ล่าสุด ณ เวลา 15.36 น. อยู่ที่ 2.30 บาท บวก 0.12 บาท หรือ 5.50% สูงสุดที่ 2.38 บาท ต่ำสุดที่ 2.20 บาท ด้วยมูลค่าซื้อขาย 67.91 ล้านบาท

ทั้งนี้ ราคาหุ้น BIG ปรับตัวขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 2.32 บาท เมื่อวันที่ 18 มิ.ย.2561
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ตามที่มีข่าวว่า BIG ตั้งบริษัทย่อยใหม่ “คาเมร่า โฮลดิ้ง” ต่อยอดธุรกิจ พร้อมเดินหน้าจัดอีเวนต์และออกโปรโมชั่นกระตุ้นการซื้อ ตลอดจนขยายสาขาใหม่เพิ่ม 1-2 สาขา ในช่วงที่เหลือของปีนี้ เพื่อผลักดันสาขารวมเพิ่มเป็น 225 สาขานั้น ฝ่ายวิจัยมีความเห็นว่า แนวโน้มกำไรยังคงอยู่ในโหมดของการฟื้นตัว นับตั้งแต่ไตรมาส 2 เป็นต้นไปที่บริษัทกล้องทยอยออกสินค้าใหม่ และทำตลาดต่อเนื่อง
ขณะที่การตั้งบริษัทใหม่เป็นการเตรียมตัวสำหรับการเติบโตใหม่ ซึ่งอยู่นอกประมาณการ โดยคงคำแนะนำ “ซื้อเก็งกำไร” ด้านเทคนิคลุ้นรีบาวด์ มีแนวต้าน 2.3 แนวรับ 2.12 บาท